
Dózsa György és az 1514. évi felkelés

Az 1514. évi parasztfelkelés megértéséhez ismernünk kell a Magyar Királyság társadalmi, gazdasági, bel- és külpolitikai viszonyait. Az ingatag belpolitikai viszonyok mellett a társadalmi és gazdasági átalakulás miatt a jobbágyság illetve mezővárosi polgárság elszegényedése vezetett el 1514 eseményeihez. A témaválasztást a személyes érdeklődés, a téma elhanyagoltsága és a felkelés 500 évfordulója indokolta.
Dózsa György, végvári vitézből lett a törökök ellen indítandó keresztes hadjárat fővezére. A konfliktus eredője, hogy a túlzott jelentkezés miatt az urak igyekeztek jobbágyaikat visszatartani a kereszt felvételétől. Amikor Bakócz Tamás esztergomi érsek leállíttatta a toborzást, a keresztesek önállósították magukat. Hamarosan II. Ulászló király és Bakócz érsek felfüggesztette a hadjáratot, a mozgalom pedig felkelésbe torkollt.
Dózsa ceglédi beszéde problémákat vet fel, de fontos adatokat szolgáltat a mozgalom ideológiájával kapcsolatban.
Az első nagyobb összecsapások május végén történtek Apátfalvánál és Nagylaknál. Dózsa Temesvárt ostromolta, amikor július 15-én feltűnt Szapolyai János erdélyi vajda serege. A vajda nyílt csatában győzött, a fogoly tiszteket, köztük Dózsa Györgyöt pedig kivégeztette. A felkelést hamarosan az egész országban sikerült felszámolni, majd az országgyűlésen a parasztok helyzetét törvényi úton rendezték, ezzel utat engedve az ún. „második jobbágyság” kialakulásának.
Dolgozatomban a felvázolt eseményeket a fontosabb szakirodalom, latin és magyar nyelvű források alapján vizsgáltam. Úgy vélem, az 1514. évi eseményekre nagyobb hangsúlyt kellene fektetni, mert ha nem is közvetlenül, éreztették hatásukat a későbbi évszázadokban is.



